text: Пивоварна Галата – Уикипедия
  Пивоварна Галата
  пивоварна във Варна
  Координати: 43°10′21.33″ с. ш. 27°54′57.4″ и. д. / 43.172594° с. ш. 27.915947° и. д.
  43.172594, 27.915947
  Пивоварна "Галата" АД
  1907 г. – Варна
  "Галата"
  История на пивоварнатаРедактиране
  През 1907 г. във Варна се основава Варненското акционерно пивоварно дружество "Галата". [1][2] Дружеството построява пивоварна фабрика със същото наименование в местността Карантината. Главният депозитен склад на фабриката е на ул. "Кракра" № 1. [3]
  На 29 август 1909 г. фабриката е официално открита с тържествен водосвет в присъствието на акционери и гости, които са почерпени с новото пиво "Галата".[4]
  Варненската пивоварна произвежда светло пиво пилзенски тип и черно пиво "мюнхенски тип".[5]
  През 1915 г. Варненският общински съвет на основание Закона за насърдчение на индустрията отпуска безплатно на пивоварното дружество общински земи в местността "Карантината" – с Решение № 244/18.04.1915 г. – 2000 m² и с Решение № 307/29.04.1915 г. – още 8080 m². [6]
  Спадът в производството на бира в България, особено след 1925 г., дължащ се на тежката акцизна политика на българското правителство, за сметка на поощряване на винарската индустрия, принуждава собствениците на пивоварни фабрики в България да образуват на 3 април 1927 г. пивоварен картел, в който влизат всички съществуващи към момента 18 фабрики, вкл. и тази във Варна. По решение на картела се затварят 12 пивоварни фабрики, сред които и варненската пивоварна. Затворените фабрики спират производство и част от тях продължават да функционират само като депозитни складове за продажба на пиво на останалите 6 действащи пивоварни. Създаването на картела не успява да преодолее спада и различията и през 1931 г. пивоварния картел престава да съществува.[7]
  Съгласно решението на картела от 1927 г. пивоварната фабрика "Галата" преустановява производството на бира. Варненската, плевенската и ломската пивоварна започват да пласират шуменско пиво. [8]
  Впоследствие "Галата" АД се насочва към други дейности и става помощно предприятие на "Текстил"АД – Варна. Дружеството притежава земеделско стопанство, състоящо се от ниви, лозя, гори, паркове и мелници в селата Микре и Сопот, Ловешко. Занимава се със земеделско производство, търговия, банково дело, мелничарство, електрификация, консервиране чрез охлаждане на хранителни продукти, угояване, консервиране и износ на заклан добитък и продукти от него, срещу което внася суров текстилен материал, мореплаване, внос и представителство в чужбина. [9] Дружеството е национализирано през 1947 г.
  Петров, Величко, Йордан Платиканов и Стамат Манчев: История и развитие на пивоварната промишленост в България (1848 – 1993), "Съюз на пивоварите в България", София, 1996 г., с.33 – 34, 45 – 46.
  ↑ "Пътеводител на архивните фондове на Варна 1845 – 1944", архив на оригинала от 5 март 2016, https://web.archive.org/web/20160305100756/http://www.varna-bg.com/statearch/arh18.htm, посетен 5 март 2016
  ↑ Бочев, Стоян, Капитализмът в България: икономически текстови (1911 – 1935) и лични спомени, изд. Фондация Българска наука и култура, 1998 г., с.407
  ↑ Петров, Величко, Йордан Платиканов и Стамат Манчев: История и развитие на пивоварната промишленост в България (1848 – 1993), "Съюз на пивоварите в България", София, 1996 г., с.29 – 30
  ↑ в-к "Свободен глас", бр.32 от 30 август 1909 г.
  ↑ в-к "Търговско-промишлена защита", Варна, 23 април 1921 г.
  ↑ "Варненски общински вестник", Варна, бр.9, 15 юни 1915 г.
  ↑ Пътеводител по фондовете на Държавен архив – Варна (до 1944 г.), Варна, 2011 г., Поредица "Архивни справочници", том 21, с.93